送林疑獨教授
作者：黄裳
朝代：宋

paragraphs: 猶記龍津曾把手，閒對雲山一樽酒。
談高稍犯禪師疆，遙指青尖露疏牖。
璧水起人新思濃，旁釋奇文到科斗。
自笑山翁緘默多，來處長疑抱真叟。
君雖健語猶相知，乃欲同歸上忠厚。
假合此生塵已多，肯復隨流逐人後。
再喜相逢春意中，忽見天機在楊柳。
幽花野水時可尋，趕馬長鬚有罍鋀。
柰何汴洛貪送人，掃蕩頑冰一梭走。
義在人心難可欺，浮玉山南望風久。